text: Nyt påbud til LM Wind Power
  01 april 2011 kl. 06.27
  LM Wind Power i Lunderskov har igen fået et påbud om at stoppe dampe fra styren. Det kom efter Arbejdstilsynets tilsyn med virksomheden 16. marts.
  Arbejdstilsynet målte giftige dampe på fabrikkens kemilager.
  - Det er ufatteligt. Farlige styrendampe har været i fokus i ugevis.
  Alligevel finder Arbejdstilsynet nye problemer med netop styren på virksomheden. Samtidig viser papirerne, at der fortsat ikke er styr på instrukserne til de ansatte, siger Jesper Lund-Larsen, der er miljøkonsulent i 3F.
  
  Klager over påbud
  LM Wind Power har besluttet at anke påbuddet om styren, som virksomheden finder urimeligt. Det oplyser pressechef Helle Larsen Andersen.
  Hun forklarer, at det er sket i samråd med både DI og eksterne eksperter. Og at der i virksomhedens øjne er tale om mindre forhold, der ikke udgjorde nogen "umiddelbar risiko".
  LM Wind Power har gennem adskillige år fået det ene påbud efter det anden for sundhedsfarligt arbejdsmiljø.
  